《水龙吟 敬题张夫子乐圃词钞后》
清代·王瑗

笔端跳虎挐龙，当今谁似张夫子。诗肠九曲，文心万窍，并堪垂世。

减字偷声，惊才绝艳，吾尤观止。算骚坛几辈，酿花成蜜，该周柳，兼姜史。

不栉羞称进士，列门墙，也添桃李。香分一瓣，咀华小草，序言蒙赐。

辄作蝇鸣，妄思骥附，题词聊拟。却还愁、终是女郎弱调，博掀髯耳。

作者简介：字佩霞，吴县人，闺秀徐淑女，黄瑞瑜室。有《咀华小草》。